《送胡双湖归新安》
元代·熊禾

城南讲太极，寒泉参近思。
古人学道志，千里焉得辞。
{上山下欹}嵚入闽录，泱漭游湘诗。
共惟紫阳翁，跬步怀亲慈。
亲在望云想，亲去庐墓悲。
往迹尚历历，流风讵应衰。
紫阳有学子，绰绰醇儒姿。
手攜图象编，来扣文公祠。
为我再月留，着意窥精微。
理象本一原，体用非殊岐。
精爽谅有迪，涣然契深期。
末流学易偏，此语慎勿疑。
今晨出别语，怆然叙心知。
家君授余学，感子为发挥。
母茔有双湖，筑室吾将依。
愿子识一语，晨昏奉无违。
闻君陈大义，临分重含悽。
顾惟双湖象，在易已具垂。
八卦各具体，惟水独两之。
两间水为月，圣贤常取斯。
坎水与兑泽，行止固有时。
说从止处得，险与行相随。
居原丽泽占，讲习相涵滋。
行观游水至，德行宜常持。
易道静自悟，动焉谨知几。
乾坤胞与同，干蛊子职宜。
悠悠大化运，勉勉前修追。
愧予望道邈，愿君锐前驰。
浩歌祝融章，远送之武夷。
更浥寒泉润，注彼双湖涯。

作者简介：熊禾(1247～1312年)，字位辛，一字去非，号勿轩，晚号退斋。元初著名理学家、教育家。建阳崇泰里（今莒口乡）人，世居云谷鳌峰之阳熊墩。幼年颖慧，有志于濂、洛、关、闽之学。访朱熹门人辅广，拜其为师，游浙江，受业于刘敬堂，得朱熹晚年同黄干论学之要旨。登南宋咸淳十年(1274年)进士，受任汀州（今属福建）司户参军，颇有政绩。